Avainsanat

Tiivistelmä



Avainsanat

1. Maatalous – EMOTR – Tilien tarkastaminen ja hyväksyminen – Yhteisön lainsäädännön soveltamisessa ilmenneistä sääntöjenvastaisuuksista johtuva kieltäytyminen ottaa menoja vastattavaksi – Rahastolle aiheutuneen tappion arviointi – Asianomainen jäsenvaltio kiistää sääntöjenvastaisuudet – Todistustaakka

(Neuvoston asetus N:o 729/70)

2. Maatalous – EMOTR – Tilien tarkastaminen ja hyväksyminen – Tarkastusyksiköiden toteuttamien tarkastusten tulosten tiedoksiantaminen jäsenvaltioille – Aineelliset edellytykset – Viittaus asetukseen N:o 1663/95 puuttuu – Olennaista muotomääräystä ei ole rikottu – Edellytykset

(Neuvoston asetuksen N:o 729/70 5 artiklan 2 kohdan c alakohta; komission asetuksen N:o 1663/95 8 artiklan 1 kohdan ensimmäinen alakohta)

3. Maatalous – EMOTR – Tilien tarkastaminen ja hyväksyminen – Maidon lisämaksun myöhästynyt suorittaminen – Rahoituskorjausta, joka on tehty asetuksen N:o 536/93 5 artiklan 2 kohdan nojalla sen takia, ettei jäsenvaltio ole perinyt viivästyskorkoja, ei voida hyväksyä – Poikkeus – Kansallisten viranomaisten huolimattomuus, josta aiheutuu tappioita EMOTR:lle

(Neuvoston asetuksen N:o 729/70 8 artiklan 2 kohdan ensimmäinen alakohta; komission asetuksen N:o 536/93 3 artiklan 4 kohta ja 5 artiklan 2 kohta)

4. Maatalous – Yhteinen maatalouspolitiikka – EMOTR:sta maksettava rahoitus – Periaatteet – Yhteisön säännösten vastaisesti maksettu tuki – Rahaston vastattavaksi ottamista ei voida hyväksyä

(Neuvoston asetuksen N:o 729/70 2 ja 3 artikla; neuvoston asetuksen N:o 1765/92 2 artiklan 6 kohdan ensimmäinen alakohta)

Tiivistelmä

1. EMOTR:sta rahoitetaan vain yhteisön säännösten mukaisesti toteutettuja interventioita maatalouden yhteisen markkinajärjestelyn piirissä. Komissio ei ole velvollinen osoittamaan vahingon aiheutumista, vaan riittävää on, että se esittää vakavasti otettavaa tähän viittaavaa selvitystä. Vaikeissa tapauksissa, joissa aiheutuneen vahingon määrää ei pystytä tarkasti toteamaan, yhteisön varoihin kohdistuvat tappiot on määriteltävä arvioimalla ne riskit, joille ne olivat alttiita valvontatoimenpiteiden puutteiden vuoksi. Vaikka komission on näytettävä toteen maatalouden yhteistä markkinajärjestelyä koskevien säännösten rikkominen, sen jälkeen kun tämä rikkominen on osoitettu, jäsenvaltion on tarvittaessa osoitettava, että komissio on tehnyt virheen määrittäessään, mitä rahoituksellisia seuraamuksia rikkomisella on. Jäsenvaltion asiana on tällöin esittää mahdollisimman tarkat ja täydelliset todisteet ilmoittamiensa lukujen todenmukaisuudesta ja tarvittaessa komission laskelmien virheellisyydestä.

(ks. 66 ja 67 kohta)

2. EMOTR:n tilien tarkastamista ja hyväksymistä koskevassa menettelyssä komission on suhteissaan jäsenvaltioihin noudatettava soveltamisasetuksissa itselleen asettamiaan edellytyksiä. Jäsenvaltiot eivät kuitenkaan voi omaksua suhteissaan komissioon puhtaan muodollista kantaa, kun asiaan liittyvistä olosuhteista käy ilmi, että niiden oikeuksia on täysin suojattu.

Kun asianomainen hallitus saa sellaisen asiakirjan perusteella, jolla komissio antaa jäsenvaltiolle tiedoksi paikan päällä suoritettujen tarkastusten tulokset ja toteutettavat korjaustoimenpiteet, täydellisesti tietoonsa komission tekemät varaukset sekä korjaukset, jotka kyseisellä alalla todennäköisesti tultaisiin tekemään, jotta se voi täyttää yhteisen maatalouspolitiikan rahoituksesta annetun asetuksen N:o 729/70 5 artiklan 2 kohdan c alakohdassa ja asetuksen N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta annetun asetuksen N:o 1663/95 8 artiklan 1 kohdan ensimmäisessä alakohdassa kirjalliselle tiedoksiannolle asetetun ilmoitustehtävän, pelkästään se, ettei kyseisessä asiakirjassa viitata asetukseen N:o 1663/95, ei merkitse olennaisen muotomääräyksen rikkomista.

(ks. 93 kohta)

3. Huolimatta siitä, että yhtäältä maito‑ ja maitotuotealan lisämaksun soveltamista koskevista yksityiskohtaisista säännöistä annetun asetuksen N:o 536/93 3 artiklan 4 kohdassa säädetään ostajien ja tuottajien velvollisuudesta maksaa toimivaltaiselle elimelle korkoa kunkin vuoden 1. päivästä syyskuuta lähtien lisämaksun maksamisen viivästyessä ja toisaalta kyseisen asetuksen 5 artiklan 2 kohdassa säädetään jäsenvaltioiden velvollisuudesta vähentää maksetut korot jäsenvaltioiden EMOTR:lle esittämistä maitoalan menojen korvaushakemuksista, komissio ei voi vedota viimeksi mainittuun säännökseen soveltaakseen rahoitusta koskevaa korjausta sillä perusteella, ettei jäsenvaltio ole perinyt kyseistä korkoa. Se, että tietyt erääntyneet määrät ovat jääneet maksamatta tai ne on maksettu myöhässä, ei nimittäin sellaisenaan merkitse sellaisten velvollisuuksien noudattamatta jättämistä, joita yhteisön oikeudessa asetetaan jäsenvaltioille.

Komissio voi kuitenkin yhteisen maatalouspolitiikan rahoituksesta annetun asetuksen N:o 729/70 8 artiklan 2 kohdan ensimmäisen alakohdan mukaan tehdä korjauksen, jos se voi osoittaa, että EMOTR on kärsinyt tappion, joka on seuraus kansallisten viranomaisten huolimattomuudesta johtuneesta epäonnistumisesta riidanalaisten määrien perinnässä.

(ks. 102, 104 ja 106 kohta)

4. Yhteisen maatalouspolitiikan rahoituksesta annetun asetuksen N:o 729/70 2 ja 3 artiklassa komissiolle annetaan mahdollisuus saattaa EMOTR:n vastattavaksi ainoastaan sellaiset määrät, jotka on suoritettu maatalouden eri aloilla vahvistettujen sääntöjen mukaisesti. Komissio ei näin ollen voi palauttaa määriä, jotka on maksettu tukijärjestelmästä tiettyjen peltokasvien viljelijöille annetun asetuksen N:o 1765/92, sellaisena kuin se on muutettuna, 2 artiklan 6 kohdan ensimmäisen alakohdan toisen luetelmakohdan vastaisesti, ja se voi näin ollen suorittaa niiden suuruisen rahoitusta koskevan korjauksen.

(ks. 134, 137 ja 138 kohta)